דוד פופוביץ'

דוד פופוביץ' (ברומנית: David Popovici; נולד ב-15 בספטמבר 2004) הוא שחיין רומני.  הוא אלוף העולם (בודפשט 2022) במשחים ל-100 מטר חופשי ול-200 מטר חופשי ושיאן העולם הנוכחי (2022) במשחה ל-100 מטר חופשי (46.86 שניות).

ביוגרפיה 
פופוביץ' נולד וגדל בבוקרשט. הוא החל לשחות בגיל 4. מתאמן בהדרכתו של אדריאן רדולסקו.

2021
באליפות אירופה שנערכה בבודפשט, הונגריה במאי 2021 הוא סיים במקום שישי במשחה ל-100 מטר חופשי בשיא רומניה חדש של 48.08 שניות. כבר בשלב המוקדמות הוא קבע שיא לאומי חדש של 48.30 שניות אותו שיפר בשלב חצי הגמר בתוצאה של 48.28 שניות. נוסף לכך, הוא סיים במקום 17 במשחה ל-200 מטר חופשי בשיא לאומי חדש של 1:48.38 דקות, מאית השנייה איטי מעלייה לשלב חצי הגמר ובמקום 24 במשחה ל-50 מטר חופשי בתוצאה של 22.43 שניות.

חודש לאחר מכן, באליפות רומניה שנערכה בבוקרשט הוא קבע במשחה ל-200 מטר חופשי שיא לאומי חדש של 1:46.15 דקות.

שיאן עולם לנוער
שבועיים לאחר מכן, באליפות אירופה בשחייה לנוער שנערכה ברומא, איטליה ב-8 ביולי זכה פופוביץ' ב-4 מדליות, 3 זהב וכסף. מדליית כסף במשחה שליחים 4x100 מטר חופשי בתוצאה של 3:19.93 דקות, אחרי רוסיה (3:19.66 דקות) ולפני פולין (3:19.96 דקות), כשחיין ראשון הוא קבע לראשונה שיא עולם לנוער של 47.56 שניות, שיפור במאית לשיא העולם בן השנה של אנדריי מינקוב מרוסיה (47.57 שניות). יומיים לאחר מכן, הוא זכה מדליית זהב במשחה ל-100 מטר חופשי בשיא לאומי חדש, בשיא עולם לנוער חדש, בתוצאת השנה בעולם ובתוצאה העשירית בטיבה בכל הזמנים של 47.30 שניות. יומיים לאחר מכן, הוא זכה במדליית זהב במשחה ל-200 מטר חופשי בתוצאה של 1:45.95 דקות, יממה לפני כן, הוא ניצח בשלב חצי הגמר בתוצאה השנייה בטיבה בעולם לנוער של 1:45.26 דקות. נוסף לכך, הוא זכה במדליית זהב במשחה ל-50 מטר חופשי בשיא אישי חדש של 22.22 שניות, לפני ניקיטה צ'רנוסוב מרוסיה (22.83 שניות) ומרטין קרטבי מישראל (22.92 שניות).

באולימפיאדת טוקיו (2020) סיים פופוביץ' במקום רביעי במשחה ל-200 מטר חופשי בשיא אישי חדש של 1:44.68 דקות, שני מאיות השנייה איטי ממדליית ארד.

2022

אלוף עולם
באליפות העולם שנערכה בבודפשט ביוני 2022 זכה במדליית זהב משחה ל-200 מטר חופשי בשיא עולם לנוער של 1:43.21 דקות, לפני הוואנג סון וו מקוריאה הדרומית (1:44.47 דקות) ותומאס דין מהממלכה המאוחדת (1:44.98 דקות). כבר בשלב חצי הגמר הוא קבע שיא עולם חדש לנוער של 1:44.40 דקות. חודש לאחר מכן, באליפות אירופה לנוער שנערכה באוטופן‎, רומניה ביולי הוא זכה ב-3 מדליות זהב, ב-50 מטר חפשי (22.16 שניות), במשחה ל-100 מטר חופשי (47.69 שניות) ובמשחה ל-200 מטר חופשי (1:45.45 דקות).

אלוף אירופה ושיאן עולם
כחודש לאחר מכן, באליפות אירופה שנערכה ברומא באוגוסט הוא זכה בשתי מדליות זהב, במשחה ל-100 מטר חופשי בשיא עולם חדש של 46.86 שניות, לפני כרישטוף מילאק מהונגריה (47.47 שניות) ואלסנדרו מירסי מאיטליה (47.63 שניות). כבר בשלב חצי הגמר הוא קבע שיא אירופה חדש של 46.98 שניות ובמשחה ל-200 מטר חופשי בשיא אליפות, שיא לאומי ושיא עולם לנוער של 1:42.97 דקות, לפני אנטוניו דג'קוביץ' משווייץ (1:45.60 דקות) ופליקס אאובק מאוסטריה (1:45.89 דקות).

תארים והישגים 
בשנת 2022 זכה פופוביץ' בתואר שחיין השנה בעולם.

שיאים אישיים

בריכה אולימפית
 50 מטר חופשי: 22.16 שניות (2022)
 100 מטר חופשי: 46.86 שניות (2022), שיא עולם 
 200 מטר חופשי: 1:42.97 דקות (2022), שיא רומניה, שיא עולם לנוער

ראו גם

קישורים חיצוניים 

 

ערכים שבהם תבנית אתר רשמי אינה מתאימה להוספה אוטומטית
שחייני חופשי
שחיינים רומנים
אלופי אירופה בשחייה
אלופי עולם בשחייה
שחיינים באולימפיאדת טוקיו (2020)
רומנים שנולדו ב-2004